**POMURSKA RAZISKOVALNA NAGRADA »2019«**

**Obrazložitev magistrske naloge**

Avtorica**: Ines Flegar**

Naslov: **Klinično ovrednotenje farmakoterapije srčno-žilnih obolenj z intervencijami farmacevta svetovalca pri starejših bolnikih s polifarmakoterapijo v Pomurju**

Farmakoterapija starejših bolnikov s srčno-žilnimi boleznimi pogosto odstopa od mednarodno priznanih priporočil in smernic zdravljenja srčno-žilnih bolezni, saj pogosto vključuje zdravljenje z več zdravili hkrati ob prisotnosti različnih bolezni sočasno. Eden izmed možnih pristopov optimizacije zdravljenja srčno-žilnih bolezni je uvedba t. i. farmakoterapijskega pregleda, kjer z vključevanjem farmacevta svetovalca v ambulante lahko odpravimo težave, povezane z zdravili, kar pa v Sloveniji še ni dobro raziskano. V raziskavi je Ines Flegar raziskala vpliv intervencije farmacevta svetovalca, z izvajanjem storitve farmakoterapijskega pregleda, na proces zdravljenja z zdravili pri starejših bolnikih s srčno-žilnimi boleznimi.

V raziskavo so vključili 243 farmakoterapijskih izvidov, ki so skupaj vključevali 3173 zdravil. 9,1 % vseh predpisanih zdravil so predstavljala potencialno manj primerna zdravila. Od skupno 980 zabeleženih intervencij, od katerih je bilo sprejetih 479 s strani zdravnika (49 %), je farmacevt svetovalec predlagal 320 intervencij na področju zdravljenja srčno-žilnih bolezni, od tega jih je zdravnik sprejel 140 (44 %). Skupno je farmacevt svetovalec v 48 % vseh intervencij predlagal ukinitev zdravila, v 22 % spremembo režima zdravljenja, v 18 % zamenjavo zdravila ter v 13 % uvedbo novega zdravila. Upoštevanje intervencij farmacevta svetovalca je vplivalo na zmanjšanje števila zdravil za 7. Delo farmacevta svetovalca in njegove intervencije so bile finančno upravičene.

Rezultati raziskave dokazujejo upravičenost vpeljave tovrstne storitve v zdravstveni sistem in večje sledenje smernicam zdravljenja v dobrobit bolnikom in zmanjšanja celokupnih stroškov in tako storitev predstavlja eno izmed najpomembnejših orodij optimizacije farmakoterapije pri bolnikih s srčno-žilnimi obolenji.

pom. akad. dr. Stanislav Gobec